ไฟแนนซ์ทูเดย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

.....ซามูไร บอนด์
ถึงผลงานดีอย่างไร แต่พอโดนชาวบ้านบุกยึดที่ดินไปหลักหมื่นไร่ ทำเอา จุไรรัตน์ ปันยารชุน ผู้จัดการบรรษัทบริหารสินทรัพย์ไทย (บสท.) แทบนอนไม่หลับ พร้อมขอลด “ดีกรี” ด้านข่าวสารข้อมูลลงไป เพราะไม่อยากให้เรื่องมันอีนุงตุงนัง และ บสท.เป็นเป้ามากกว่านี้ แถมยังแอบน้อยใจรัฐบาลด้วยว่าไม่ขี่ม้าขาวมาช่วย บสท.บ้างเล้ย...
...l...ลือกันให้วุ่นกระทรวงการคลังว่า วินัย วิทวัสการเวช อธิบดีกรมสรรพากร มีสิทธิจะพลาดเก้าอี้ปลัดกระทรวงการคลังแทนที่ สถิตย์ ลิ่มพงศ์พันธุ์ เพราะ “สปี๊ก อิงลิช” ไม่คล่อง โดยข่าวที่ออกมาคนที่เสียบชื่อ อำพน กิตติอำพน เลขาธิการสภาพัฒน์ และประธานบอร์ดการบินไทย โห...เอางั้นเลยนะ
...l...มีคนเห็น “พาที สารสิน” กัปปิตันสายการบิน “นกแอร์” เคยวนเวียนอยู่ที่กระทรวงการคลัง เรียกว่าสายสัมพันธ์กับ รมว.คลัง น่ะปึ้ก ถ้าบิ๊กบินไทยกะปั้น “ไทเกอร์ แอร์เวย์ส” สัญชาติสิงคโปร์ มาแข่งกับ นกแอร์สุดเลิฟละก็...ฮึ่มๆๆ ไม่รู้ไผเป็นไผซะแร้ว...
...l...ถือว่าโทรศัพท์ 2จี และ 3จี ตอนนี้อยู่ในเกมของอดีต “อินเวสเตอร์” มือหนึ่งอย่าง “กรณ์ จาติกวณิช” รมว.คลัง และจุติ ไกรฤกษ์ รมว.ไอซีที เพราะล่าสุดจุติตั้งคณะทำงานศึกษาเรื่องแปรสัมปทาน 2จี เป็นใบอนุญาตมาจาก “บริษัทกฎหมายข้ามชาติชื่อดัง” ที่เคยวางพิมพ์เขียวเรื่องนี้ให้กระทรวงการคลังมาแล้ว งานนี้ชัดเลยว่า “รวมกันตี”
...l...ส่วนเกมการเปิดประมูล 3จี ของคณะกรรมการกิจการโทรคมนาคมแห่งชาติ (กทช.) ในเดือน ก.ย.นี้ ก็อาจถูก “บล็อก” ไว้ก่อน โดยรัฐบาลจะเร่งผ่านร่าง พ.ร.บ.คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) กฎหมายนี้เหมือนตัวขู่ว่าผ่านเมื่อไหร่ สังคมต้องตั้งคำถามถึงอำนาจหน้าที่ในการเปิดประมูลของ กทช.ว่าสมควรหรือไม่ เห็นมั้ยล่ะว่าเรื่องแบบนี้กินประชาธิปัตย์ยากจริงๆ